सुधा वर्मा
छत्तीसगढ़ म एक अइसना दाग लगगे हे जेखर चर्चा हमर देस के राजधानी दिल्ली म होवत हावय। दूरदरसन के हर चैनल म होवत हावय। टाइम्स नाऊ चैनल म चर्चा के माध्यम ले दूसर देस तक छत्तीसगढ़ के बिलासपुर ल सब जाने ले लगगें। नांव ल जनवाना, बहुत अच्छा बात आय फेर दाग लगा के नहीं।
रयपुर के दाऊ कल्याण सिंह अस्पताल म दूरिहा-दूरिहा ले मनखे आवत रहिन हे। एक समय अइसे अइस जब ओखर ऊपर ये प्रश्न खड़ा होगे के इंहा आने वाला मनखे मन के संख्या वापस जवइया के संख्या ले दुगुना कइसे रहिथे। इंहा अवइया मनखे के जीवित जाए के उम्मीद कम राहय। आज ये अस्पताल ह बाढ़ के 'मेकाहाराÓ के रूप ले ले हावय। सरकारी डॉक्टर जब तक सरकारी रहिथे तब तक ओखर काम कम अउ आराम ज्यादा होथे। उही डॉक्टर जब प्राइवेट हो जथे तब काम ज्यादा अउ आराम कम हो जथे। इलाज करे के ईमानदारी ज्यादा आ जाथे। काबर के इंहा पइसा आथे। जतका ज्यादा काम ओतका ज्यादा पइसा।
सरकारी म ईमानदारी काबर नई राहय, ये हा सोचे के बात आय। पहिली बात तो हर कोई मेहनत ले बांचना चाहथे। गांव के मरीज मन बर मितानिन अउ आंगनबाड़ी कार्यकर्ता ल अस्पताल लेगे बर कुछ पइसा मिलथे। आंखी के ऑपरेशन बर, जचकी बर, नसबंदी करे बर। जब ये सब मरीज सकलागे अब फटाफट जांच करके दवाई देथे। दवाई के सुद्धता ऊपर प्रस्न खड़े रहिथे काबर के बिना पढ़े-लिखे मनखे ल कालातीत दवाई दे दे जाथे। सरकारी अस्पताल के दवाई बाहिर म बेचा घलो जाथे। जइसे के सैम्पल के दवाई ल एक डॉक्टर बेच के पइसा कमाथे। सरकारी खरीदारी म घलो कमीशन बंधे रहिथे। तभे तो स्प्रिट के खरीदारी म उही ल आर्डर देय गीस जेन ल मोतियाबिंद के ऑपरेशन म कई झन के आंखी खराब होय के कारण बरखास्त करे रहिन हे।
अभी-अभी नसबंदी के ऑपरेशन के बाद 13 महिला मरगें अउ कई झन के हालत खराब हावय। पहिली बात तो पांच घंटा म 83 ऑपरेशन कइसे करे गीस। ऑपरेशन के औजार ल स्टरलाइज (कीटाणुरहित) नई करे गीस होही। स्प्रिट के सुद्धता ऊपर प्रस्न तो खड़ेच्च हावय। साथ ही ऑपरेशन कुरिया ल कीटाणुरहित करे गे रहिस हे, के नहीं? जांच होय बिना दवाई ल जला देय गीस। जेन दवाई ल खाली पेट नहीं खाना चाही। ब्रुकेन ऊपर वइसे भी बैन लगे हावय।
बाद म पता चलिस के जेखर छोटे लइका रहिस हे तेनो मन ल ऑपरेशन करे बर फुसला के लाये गे रहिस हे। सरकारी काम म एक टारगेट बनाए जाथे,जेन ल पूरा करे बर ये सब काम होईस। बांचे काम ल ऑपरेशन के औजार अउ दवाई ह पूरा कर दिस। चिकित्सा के छेत्र म कहे जाथे चिकित्सक भगवान होथे, वो ह जीवनदान देथे। फेर छत्तीसगढ़ म तीन बेर चिकित्सक हत्यारा कइसे बनगे? बच्चादानी कांड, मोतियाबिंद कांड, ओखर नसबंदी कांड। आज जेन राज के मुख्यमंत्री एक डॉक्टर हावय तिहां अइसना कांड होना जम्मो डाक्टर मन बर शर्मनाक आय। जीवन देवइया डॉक्टर ऊपर हर मनखे बिस्वास के साथ अपन आप ल छोड़ देथे। तेन डॉक्टर के जिम्मेदारी सिरिफ ऑपरेशन तक नई राहय। दवाई ले के औजार तक रहिथे। एक डॉक्टर अतेक गैरजिम्मेदार कइसे हो सकथे, जेन ह कीटाणुरहित करे के प्रक्रिया ऊपर धियान नई दे सकिस। आखिर मरीज के जीवन डॉक्टर के पेसा ले ही जुरे रहिथे। स्वस्थ मरीज एक सफल चिकित्सक के सफलतापूर्वक चिकित्सा पद्धति ऊपर एक मोहर लगा देथे। ये मोहर म दाग लगना याने चिकित्सक ऊपर दाग लगना। अभी तो ये दाग अतेक गहरा कर देय गे हावय के देस के बाहिर तक बिलासपुर के नाम पहुंचगे हावय। अतेक ऑपरेशन के एक स्वस्थ रिकार्ड बनतिस अउ छत्तीसगढ़ के नांव रोसन होतिस त कतेक अच्छा होतिस।
mai_Deva hne_Deva hne_Deva hne_Deva hne_Deva hne_Deva